text: Bjarne Riis er ny hovedsponsor for Vejle-cykelhold
  22 juli 2016 kl. 15.27
  Hovedsponsoratet for det tidligere Team Trefor, Nor Pro Cycling, bliver nu overtaget af Bjarne Riis og Lars Seier.
  Cykelholdet Nor Pro Cycling, som har hjemsted  i Vejle, har fredag fået ny hovedsponsor. Bjarne Riis og Lars Seier har sammen valgt at investere i holdet gennem deres Riis Seier Project.
  Det nye hold kommer til at hedde Team Virtu Pro-Veloconcept, og bliver sponseret af Bjarne Riis og Lars Seiers selskab Virtu Pro sammen med Veloconcept.
  Hos det nye hold ser teammanager Jacob Nielsen frem til det nye samarbejde.
  - Vi glæder os meget til at komme i gang. Holdet er ikke nyt, men med de nye sponsorer følger også en masse viden og erfaring, som teamet får gavn af. Bjarne Riis er det største navn  i dansk cykelsport, og udover hovedsponsor kommer han til at agere som en stor sparringspartner, siger Jacob Nielsen til TV SYD.
  Holdet har været ude på asfalten i dag til træning, og fra næste uge hopper de i nye mørkeblå cykeltrøjer, som kan ses, når holdet deltager i PostNord Danmark Rundt med start onsdag, hvor turen går fra Herning til Esbjerg.
  